ગુજરાત અને દેશને નવો રાહ ચિંધવાના કોંગ્રેસ અધ્યક્ષ રાહુલ ગાંધીના નવસર્જનના સ્વપ્નને સાકાર કરવા માટે જૂથવાદ ભૂલીને બૂથવાદની નીતિ અપનાવવાનું આહ્‌વાન કોંગ્રેસના નવનિયુક્ત પ્રદેશ પ્રમુખ અમિત ચાવડાએ કર્યું છે. જોશ-હોશના સમન્વયથી કોંગ્રેસના સંગઠનને ચેતનવંતુ બનાવવા પ્રમુખ તરીકે નહીં પરંતુ કાર્યકર સાથે ખભેખભો મિલાવીને કામ કરવાનું વચન ચાવડાએ આપ્યું છે. વિરોધપક્ષના નેતા પરેશ ધાનાણીએ સંગઠનમાં આમૂલ પરિવર્તન આણવા અનુરોધ કરતાં તાલુકા, જિલ્લા અને પ્રદેશ સ્તરે છાપેલાં કાટલાંઓને બદલે યુવાનો અને સ્થાનિક સ્વરાજની સંસ્થાઓના ચૂંટાયેલાં હોદ્દેદારોનો પ્રદેશ સંગઠનમાં સમાવેશ કરીને કોંગ્રેસમાં નવા પ્રાણ પૂરવા અનુરોધ કર્યો હતો.